**Stortingets Energi- og miljøkomite**

Oslo, 11.11.2021

**Innspill til endring av Prop. 1 S (2021-2022) fra Forskningsinstituttene**

Vi viser til Prop.1 S (2021-2022) og vårt skriftlige innspill av 25.oktober 2021 og oppfølgende notat av 1.november etter budsjetthøringen.

**Kutt i forskningsbevilgningene vil svekke Norges evne til omstilling**

Regjeringen foreslår i Prop. 1 S Tillegg 1 (2021–2022) et kutt i forskningsbevilgningene på 80 MNOK i forhold til Solberg-regjeringens budsjettforslag, som allerede var svakt. Mens resten av verden satser tungt på forskning for å greie grønn omstilling, foreslår regjeringen å redusere investeringen i forskning for karbonfangst og -lagring, bærekraftig transport og marine arter. Det i en tid hvor behovet er akutt for å utvikle og skalere løsninger i norsk næringsliv og offentlig sektor som kan gi oss et grønt skifte vi kan leve av.

De neste 10 årene blir avgjørende for hvilket samfunn vi overlater til kommende generasjoner. Skal vi greie å omstille norsk økonomi, skape et bærekraftig velferdssamfunn med mindre ulikhet, oppnå FNs bærekraftmål i 2030 og være klimanøytrale i 2050, kreves en kraftsatsing på forskning og innovasjon uten sidestykke i norsk historie. Og forskningsmidlene må fordeles i åpen konkurranse, slik at de beste miljøene kan konkurrere om å bringe fram de beste løsningene. Med dette budsjettforslaget blir Norges omstilling enda mer krevende.

Vi foreslår derfor følgende på Olje- og energidepartementets budsjett:

* Kap. 1840 CO2-håndtering, post 50 Forskning, utvikling og demonstrasjon av CO2-håndtering: Bevilgningen til CLIMIT-programmet reduseres ikke med 10 MNOK som foreslått av regjeringen, men opprettholdes med 164 MNOK.
* Kap.1830 Forskning og næringsutvikling, Post 50 Norges Forskningsråd: Bevilgningen til forskningsprogrammene innenfor energi- og petroleumsforskning reduseres ikke med 30 MNOK som foreslått av regjeringen, men opprettholdes med 787,5 MNOK.

Vi stiller oss gjerne til disposisjon for dialog om forskning og innovasjon knyttet til komiteens ansvarsområde.

Vennlig hilsen

*Agnes Landstad*

Daglig leder FFA